**PROIECT DE HOTARARE CONSILIU LOCAL**

**REGULAMENT PRIVIND DESFĂȘURAREA ACTIVITĂȚILOR DE AGREMENT ȘI SPORTURI NAUTICE PE LACUL PANTELIMON**

*Publicat pe Site-ul Oficial al Primăriei Orașului Pantelimon, la nr..... din .....*

*Formă aplicabilă din.....*

**CAPITOLUL I**

Dispoziții generale

**Art. 1.** (1) Prezentul Regulament se adoptă în temeiul atribuțiilor conferite de Consiliul Local al Orașului Pantelimon, în considerarea faptului că prin Hotărârea Guvernului nr. 665/2008 pentru stabilirea nominală și pe porțiuni a căilor navigabile interioare ale României, lacul Pantelimon nu se regăsește în lista căilor navigabile.

 (2) Regulamentul conține un sistem unitar de norme legislative ce reglementează activitățile de agrement și sporturile nautice, precum și supravegherea și controlul acesteia pe lac.

**Art. 2.** (1) Lacul Pantelimon reprezintă o zonă de interes recreativ pentru locuitorii orașului Pantelimon, oraș situat pe malul stâng al lacului, cât și pentru locuitorii capitalei, malul drept fiind limitat perimetral de către sectorul 3 din București.

 (2) Situat pe malul drept al lacului, pe aproximativ 60% din lungimea acestuia se află parcul Pantelimon un potențial punct turistic și de agrement pentru locuitorii zonei și nu numai.

 (3) Lacul Pantelimon este un lac antropic ce face parte din salba de lacuri a râului Colentina, cu o înlănțuire de 15 lacuri, ce străbat capitala, situat în aval de lacul Dobroești și în amonte de lacul Cernica.

**Art. 3.** (1) Prin prezentul Regulament, pe lacul Pantelimon, se stabilesc 2 zone de reglementare, după cum urmează:

1. Zona I – care începe din imediata apropiere a DN 3, pe toată lățimea lacului până unde acesta se îngustează, la promontoriul parcului Pantelimon pe malul drept și în dreptul complexului Lebăda Lake Residence, zonă limitată cu balize instalate din 15 în 15 metri, dar nu mai aproape de 20 de metri de mal și,
2. Zona II – care începe imediat de la limita balizată a zonei I și se întinde pe 3/4 din suprafața lacului, până la descărcător, zonă limitată de drumul de centură al capitalei(DNCB).

**CAPITOLUL II**

Reguli privind activitățile de agrement și sporturile nautice

**Art. 4.** (1) Pentru încurajarea activităților sportive și de agrement cu ambarcațiuni mici, propulsate prin forța umană (bărci cu rame, caiace, stand up paddle, etc.), este destinată zona I a lacului;

 (2) Zona II a lacului este destinată competițiilor sportive de canotaj prin montarea a unui număr de 8 culoare, cu o lungime a pistei de 2000 metri, pistă care începe în imediata apropiere de zona I, la limita din avalul acesteia (limita balizată) și se termină la limita din aval a lacului (DNCB);

 (3) tot în zona II a lacului, fiind o deschidere mai mare de vânt, sunt permise activitățile de navigație cu vele, doar în perioada în care nu sunt antrenamente sau competiții sportive ale federației române de canotaj;

 (4) Programul de antrenament și al competițiilor sportive organizat de Federația de canotaj se stabilește de comun acord de către conducerea federației și conducerea Consiliului Local al Primăriei Orașului Pantelimon, astfel:

- de luni până sâmbată între orele 07,00-11,00 si 15.30- 19,30 in zona II;

- duminica intre orele 07.00 -11,00, în zona II

**Art. 5.** (1) Având în vedere statutul de lac interior destinat sporturilor nautice cu ambarcațiuni propulsate prin forța umană, se interzice accesul pe Lacul Pantelimon a oricărui mijloc motorizat/ambarcațiune/echipament care utilizează carburant/combustibil fosil, biodizel, bioetanol sau alți combustibili care sunt utilizați pentru ardere în motoare termice, precum și a ambarcațiunilor propulsate cu motoare electrice, cu excepția celor aparținând exclusiv autorităților și instituțiilor publice aflate în exercitarea atribuțiilor de serviciu;

 (2) Prin mijloc motorizat/echipament se înțeleg ambarcațiuni, mijloace de agrement, de tip ski jet, pontoane, plute, plăci motorizate și altele care utilizează carburanți fosili fie pentru generarea forței de propulsie motoare inboard/outboard), fie pentru generarea energiei pentru alimentarea motoarelor electrice(generatoare de curent electric).

**Art. 6.** (1) Se interzice desfășurare activităților de întreținere a ambarcațiunilor, utilizarea oricăror materiale și echipamente pe suprafața lacului sau în imediata apropiere a acestuia, dacă există riscul de scurgeri de uleiuri, combustibili, detergenți și alte materiale sau substanțe poluante.

 (2) este interzisă aruncarea de la bordul ambarcațiunii sau de pe mal, a deșeurilor menajere, obiecte, sau substanțe de natură ce pot crea o sursă poluare.

 (3) este interzisă exploatarea sau încredințarea spre exploatare a unei ambarcațiuni de către o persoană aflată sub influența băuturilor alcoolice și/sau a substanțelor psihoactive.

 (4) acostarea ambarcațiunilor este permisă doar în locuri special amenajate în acest sens.

 (5) îmbarcare și debarcarea persoanelor în și din ambarcațiuni se efectuază numai în zone special destinate și amenajate în acest scop și doar sub stricta supraveghere a personalului de deservire a acestor activități.

 (6) ambarcațiunile ce desfășoară activități de agrement și sporturile nautice pe suprafața lacului trebuie să fie echipate corespunzător normelor legislative în vigoare cu privire la siguranța persoanelor aflate la bord cât și cele din imediata apropiere a acestora.

 (7) este obligată dotarea ambarcațiunilor cu mijloace de salvare, de stins incendiu sau mijloace de supraviețuire;

 (8) este obligatorie purtarea vestei de salvare de către persoanele aflate la bordul ambarcațiunilor aflate pe suprafața lacului;

 (9) orice persoană aflată în apropierea unei alte ambarcațiuni, implicată într-un incident/eveniment de navigație în care este pusă în pericol viața unei sau mai multor persoane, este obligat, în măsura în care nu pune în pericol siguranța propriei sale vieți sau a celor aflați la bordul ambarcațiunii sale, să acorde sprijin și asistență imediată.

**Art. 7.** (1) Antrenamentul sportivilor cu ambarcațiuni se va desfășura conform programului bine stabilit și în perioada sezonului cald atât cât prognoza meteo o permite.

 (2) Echipajele de sportivi vor efectua antrenamente și competiții sportive sub stricta supraveghere și însoțire a antrenorilor și personalului calificat în acest sens, care vor urmări ambarcațiunile în imediata apropiere din ambarcațiuni special destinate acestui scop.

**CAPITOLUL III**

Contravenții și sancțiuni

 **Art. 8.** (1) Constituie contravenție, dacă nu au fost săvârșite în astfel de condiții încât, potrivit legii penale, să fie considerate infracțiuni următoarele fapte:

1. accesul, navigarea și acostarea ambarcațiunilor motorizate pe suprafața lacului;
2. navigarea ambarcațiunilor propulsate prin forța umană în afara zonei I de navigație;
3. accesul ambarcațiunilor în zona II, altele decât cele ale federației sportive sau cu vele, in timpul programului de antrenament sau desfășurare de competiții sportive;
4. încălcarea regulilor de navigație prevăzute la art. 6 al prezentului Regulament;
5. sunt interzise cu desăvârșire activitățile de braconaj;
6. nerespectarea Regulamentului de navigație

(2) Se sancționează cu amendă de la 1000 la 2000 lei nerespectarea prevederilor art. 6, alin 1-9;

(3) Se sancționează cu amendă de la 2000 la 2500 lei nerespectarea prevederilor art. 8, lit. a), b), c) e) și f);

(4) Ca măsură complementară pentru nerespectarea prevederilor art.6, alin 1 și 2, art. 8, alin. 1 lit. a, c, e și f, se poate, după caz, confiscarea ambarcațiunii sau mijlocului de deplasare pe apa.

(5) Constatarea contravențiilor și aplicarea sancțiunilor se face de către autoritatea publică locală, prin angajații Direcției Poliției Locale oraș Pantelimon.

(6) Sancțiunilor menționate la alin. (1) li se aplică prevederile ar. 28 din OG nr. 2/2001, respectiv, contravenientul poate achita, în termen de cel mult 15 zile de la data înmânării sau comunicării procesului verbal, jumătate din minimul amenzii prevăzute, agentul constatator făcând mențiune despre această posibilitate în procesul-verbal.

(7) Pentru punerea în aplicare a prezentului regulament, autoritatea publică locală, prin Direcția Poliției Locale, va fi dotată cu ambarcațiuni, tip barca și ski-jet, inscripționate conform legislației în vigoare.

**CAPITOLUL IV**

Excepții

**Art. 9.** (1) Dispozițiile prezentului Regulament nu se aplică activităților de navigație desfășurate de autoritățile publice locale și instituțiile publice aflate în exercitarea atribuțiilor legale.

 (2) Se modifică art. 4, lit. (g) din anexa 3 a Regulamentului aprobat prin Hotărârea Consiliului Local Pantelimon nr. 54/2020, care va avea următorul conținut: pe toată suprafața lacului, proprietatea U.A.T. Pantelimon, sunt interzise: scăldatul, înotul și pescuitul

**CAPITOLUL V**

Dispoziții finale

**Art. 10.** Nerespectarea dispozițiilor prezentului Regulament, precum și a celorlalte prevederi legale în vigoare privind siguranța navigației și protecția mediului înconjurător se sancționează conform reglementărilor legislative în vigoare.

***Extras din:***

*OG 42/1997 – privind transportul maritim și pe căile navigabile interioare, republicată;*

*HG 876/2007 – contravenții la regimul transporturilor maritime și pe căile navigabile interioare.*